ועדת המשנה לקליטת ילדים, נוער וצעירים עולים במערכת החינוך, כנסת 17, פרוטוקול מספר 60, 2008-11-04 12:30

זאב אלקין: צהריים טובים לכולם.

זאב אלקין: אנחנו פותחים ישיבת סיכום לפעילות ועדת המשנה.

זאב אלקין: אנחנו עכשיו בישיבה מס' 60.

זאב אלקין: כשהוועדה פרסמה את החוברת של פעילותה גיליתי שהתקיימו 59 ישיבות וכעת אנחנו בישיבה מס' 60.

זאב אלקין: ניסינו להשקיף על הנושאים במבט קצת יותר רטרוספקטיבי ולראות מה הספקנו לעשות.

זאב אלקין: זה נחמד שהכנסת יוצאת לפגרת בחירות ולבחירות והכל תוסס וחי, אבל מצבם של התלמידים העולים במערכת החינוך הישראלית לא יוצא לפגרה ולבחירות.

זאב אלקין: המהלכים שבהם ניסינו לעזור למשרדי הממשלה ולגופים אחרים נמצאים בעיצומם.

זאב אלקין: אני לא יודע מי יישב בבית הזה אחרי ה-10.2 ומי יישב על כסא ראש ועדת עלייה וקליטה.

קריאה: אם תהיה כזאת.

זאב אלקין: לא, זה חוק.

זאב אלקין: ועדת עלייה וקליטה קיימת על פי חוק ואני מקווה שלא ירצו לשנות את החוק.

זאב אלקין: יש לי סיבות לקוות שגם בכנסת הבאה הנושא של עלייה וקליטה עדיין יהיה חשוב מבחינת סדר העדיפויות הלאומיות ולא יבטלו את המשרד.

זאב אלקין: אבל, כל מה שמכאן והלאה, יהיה לשיקולו של יושב ראש הוועדה הבא.

זאב אלקין: אני מקווה, ואני אומר זאת לפרוטוקול, שהעבודה האינטנסיבית שהיתה לנו בכנסת הזאת, השינויים שהתרחשו בשנים האחרונות בתחום הזה ועם כל הבעיות הבוערות והצרות החדשות שמתרחשות, יביאו את יושב ראש הוועדה בכנסת הבאה, להמשיך על פעילותה של ועדת המשנה.

זאב אלקין: אי אפשר להיות בטוחים בזה, זאת תהיה החלטה סוברנית שלו.

זאב אלקין: ועדת המשנה הזאת הוקמה בזכות שלושה דברים: אחד, המציאות בשטח, הנתונים הקשים שהתפרסמו משנה לשנה והראו שמצבם של תלמידים עולים, חדשים וותיקים, הוא בעייתי ושיש הרבה דברים שדורשים טיפול ושינוי.

זאב אלקין: אני חושב שזה נכון שהמציאות תכתיב לכנסת את הנושאים שהיא צריכה לפקח עליהם באופן צמוד יותר.

זאב אלקין: הסיבה השניה שבגללה קמה ועדת המשנה היא פעילותו של אלי זרחין.

זאב אלקין: יישר כוח על היוזמה.

זאב אלקין: אני מעיד שהוא דיבר על היזמה הזאת עוד לפני הבחירות לכנסת.

זאב אלקין: הוא דירבן את כולם, פנה והציע ולכן אני חושב שבסופו של דבר הדחיפה שלו הביאה להקמת ועדת המשנה הזאת.

זאב אלקין: אני לא מצטער על כך שהלכנו לכיוון הזה כי נראה לי שנעשתה כאן עבודה משמעותית.

זאב אלקין: האדם השלישי שבלעדיו הרעיון לא היה יוצא לדרך, הוא יושב ראש הוועדה ח"כ מיכאל נודלמן.

זאב אלקין: אני חושב שזאת היתה החלטה חשובה.

זאב אלקין: אגב, זאת לא היתה החלטה טריוויאלית כי בדרך כלל יושבי ראש לא נוטים לשחרר נושאים, מה עוד שהם זוכים לתהודה ציבורית.

זאב אלקין: בדרך כלל הם מעדיפים לטפל בנושאים הללו בתוך ועדת האם.

זאב אלקין: למרות כל זאת, קיבל היושב ראש החלטה להקים את ועדת המשנה.

זאב אלקין: בכל השנים שעבדנו יחד קיבלנו ממנו שיתוף פעולה מלא.

זאב אלקין: בלי שיתוף הפעולה הזה לא היינו מצליחים להתקדם.

זאב אלקין: אני מאוד מקווה שגם היושב ראש הבא, מי שזה לא יהיה, יפעל באותו כיוון וימשיך את המסורת החשובה הזאת.

זאב אלקין: עד כאן פתיחה כללית כי נראה לי שחשוב שהדברים ייאמרו לפרוטוקול.

זאב אלקין: מכאן נפנה לנושאים שבהם טיפלנו.

זאב אלקין: אני אזכיר אותם לא רק כדי לסכם אלא כדי לנסות לראות מה קורה באותן סוגיות פתוחות.

זאב אלקין: לא רק לסקור מה נעשה אלא להסתכל מה נותר פתוח על השולחן.

זאב אלקין: עכשיו יהיה לאודי קצת שקט, לפחות 4 חודשים.

זאב אלקין: כאשר נפסיק להפריע.

זאב אלקין: זה זמן שאפשר לעשות בו הרבה ולבצע ולכן חשוב לשמוע מה התכניות ואיפה אנחנו עומדים.

זאב אלקין: אני מזכיר לכולם, שבישיבה הקודמת, שעסקה בהיערכות ללימודים דיברנו על הסוגיה הכואבת של הקיצוצים.

זאב אלקין: בשנתיים שהוועדה פעילה טיפלנו לא מעט בסוגיית התקציב.

זאב אלקין: היו תקופות שנוספו תקציבים, היו תקופות שנוספו תקציבים כדי להחזיר תקציבים.

זאב אלקין: לצערי, אני חייב לציין, שלפחות בשלב הזה, בשנת התקציב הזאת, לא הצלחנו לשמור את גובה התקציב הקיים.

זאב אלקין: אודי יעדכן אותנו אבל נכון לעכשיו, התקציב שהושקע בסופו של דבר הוא פחות ממה שהיה בשנה שעברה.

זאב אלקין: זאת התמונה של המשרד החינוך.

זאב אלקין: זה קרה מכל מיני סיבות אבל זאת המציאות ואני מאוד מצר על כך שלא הצלחנו.

זאב אלקין: חוששני שבפרק הזמן הקצר שנותר עד סוף השנה לא נצליח לעשות יותר.

זאב אלקין: לעומת זאת, במשרדי הממשלה האחרים חלו דווקא שינויים לטובה.

זאב אלקין: אני יודע שמשרד הקליטה הגדיל לאט לאט את ההשקעות שלו בתחום הזה.

זאב אלקין: בסופו של דבר, מי שמוביל מבחינת הנטל התקציבי, זה משרד החינוך.

זאב אלקין: לכן אנחנו יוצאים לפגרה הזאת עם תחושה לא טובה מבחינה תקציבית.

זאב אלקין: אמנם חלק מהקיצוץ חזר אבל לצערי לא כולו.

זאב אלקין: בשלב הזה אעשה הפסקה ואני אבקש מאודי להתייחס לשלב התקציבי.

זאב אלקין: אני לא אדבר על שנה הבאה כי אין טעם.

זאב אלקין: אנחנו לא יודעים איך יראה תקציב השנה הבאה, מי ירכיב אותו ומי יכין אותו.

עמיהוד בהט: בשנת התקציב 2007, היקף הפעילות שלנו, מבחינת התקנות השוטפות, היה כ-35 מיליון שקל.

עמיהוד בהט: זה ירד בחזרה לבסיס של כ-19 מיליון שקל ב-1 לינואר, בזמן שהתקציב אושר.

עמיהוד בהט: במהלך השנה הוחזרו לתקציב פלוס מינוס 8 מיליון שקל.

עמיהוד בהט: זאת אומרת שאנחנו עומדים על 27 מיליון שקלים.

זאב אלקין: זאת אומרת שהקיצוץ השנה היה 15%-20%.

אלי זרחין: אבל זה לא כולל 6 מיליון של אגף הבחינות.

זאב אלקין: זה נכון.

זאב אלקין: אנחנו מדברים כאן על תקציב אגף קל"ע אבל נגיע לזה שהרפורמה שהוביל משרד החינוך בתחום הזה של התאמת בגרויות עלתה כסף.

זאב אלקין: לכן, בסופו של דבר השקעות המשרד בתחום הזה לא ירדו.

עמיהוד בהט: אם נראה את כל תקציבי המשרד לענייני עלייה, הם הרבה יותר גדולים.

עמיהוד בהט: אני מדבר עכשיו על התקנות האלה.

זאב אלקין: אתה יכול לעדכן אותנו מה נפל כתוצאה מזה?

זאב אלקין: ישבנו כאן ואתה התלבטת מה בדיוק יקוצץ.

עמיהוד בהט: קשה מאוד להגיד.

עמיהוד בהט: בעיקר שותפויות שהיו לנו עם גופים שונים.

עמיהוד בהט: למשל, מפ"ק, שזה היה 3 מיליון וירד ל-2 מיליון.

עמיהוד בהט: זה בעיקר בדברים האלה ולא בתכניות משמעותיות.

עמיהוד בהט: לא לשכוח שחלק גדול מהתכניות המשמעותיות הן תכניות בשעות ולא בתקנות תקציביות.

עמיהוד בהט: לכן המסגרת שם היתה בשנה שעברה כפי שהיתה קודם.

עמיהוד בהט: נשארנו עם התכניות של שע"ל ומשעולים ועוגן, כפי שהיו קודם לכן.

זאב אלקין: מה קרה עם זהות יהודית?

זאב אלקין: אני זוכר שהתלבטת פה האם זה יקוצץ.

עמיהוד בהט: בתחום הזהות היהודית יש לנו שלושה סוגים של פעילויות.

עמיהוד בהט: פעולה אחת היא הסמינרים והשארנו אותה על 1.8 מיליון, כפי שהיתה בשנה הקודמת.

עמיהוד בהט: מכיוון שהמכרז נעשה רק עכשיו, אז כל ה-1.8 מיליון יהיו בינואר.

עמיהוד בהט: בשנת הלימודים הזאת היקף הלימודים יהיה דומה לשנה שעברה.

עמיהוד בהט: הדבר השני הוא פעולה שאנחנו עושים מול העמותה של אלי, אותה הגדלנו מעט השנה - זהות יהודית בתיכונים.

עמיהוד בהט: זה פרויקט מאוד יפה.

עמיהוד בהט: הנושא השלישי הוא תכנית "חברים", שהצגנו אותה כאן כפיילוט בשנה שעברה והיא מיועדת לחטיבות הביניים.

עמיהוד בהט: השנה אנחנו מפעילים אותה ב-85 כיתות.

עמיהוד בהט: זה התחיל לעבוד מאוד יפה השנה.

עמיהוד בהט: יש פה שיתוף של כמה גורמים: מנהל חברה ונוער, משרד הקליטה, הג'וינט, האגף שלנו, מסד קליטה.

עמיהוד בהט: אנחנו עובדים השנה על היקף פעולה של בערך 2 מיליון שקל, כאשר חצי מזה הוא שלנו בשעות.

עמיהוד בהט: אם אתה זוכר, הקומה הראשונה היתה שעה שבועית לתלמידיטם בבית ספר.

עמיהוד בהט: ההנחייה וימי היציאה מימי בית הספר, והקומה השלישית, שעדיין לא התחילה, היתה עם השותפים האחרים.

עמיהוד בהט: מסד אישר 100,000 דולר והג'וינט נתן 100,000 דולר.

עמיהוד בהט: זה פועל בימים אלה ממש ב-85 כיתות.

עמיהוד בהט: מה שטוב בתכנית הזאת הוא שיצקנו את התכנים לפני שהעברנו את השעות.

עמיהוד בהט: באמת יש פה תפיסת עולם שמנהל חברה ונוער הביא אותה.

זאב אלקין: מה מבחינת הממשק בין השלוש לראשון?

זאב אלקין: בזמנו, כשהנושא עלה לדיון, עלתה השאלה מה תהיה מידת הזיקה בין הפעולה בחטיבת הביניים - - -

עמיהוד בהט: נכון.

עמיהוד בהט: לכן ביקשנו שהתכנית הזאת תהיה באופן כמעט טוטאלי בכיתה ט'.

עמיהוד בהט: במכרז החדש, שיפורסם בעוד שבועיים שלושה, של הסמינרים, הורדנו את זה גם לכיתות י' ו-יא'.

זאב אלקין: מי שיוביל את הסמינרים יקבל עדכון על מה שהיה בשלב חטיבת הביניים?

עמיהוד בהט: בוודאי.

זאב אלקין: בסוגריים אומר שאחד התחומים שהוועדה עסקה בו היה הנושא של הוראת זהות יהודית לילדים עולים.

זאב אלקין: היינו עדים וליווינו את משרד החינוך וגורמים אחרים בתהליכי החשיבה בעניין הזה.

זאב אלקין: בסופו של דבר, במהלך השנים האלה, יצא משרד החינוך לפעולה בתחום הזה גם בחטיבות הביניים ולא רק בתיכונים.

זאב אלקין: אני שמח שבמקביל, המתכונת של הסמינרים, שהיתה מוצלחת והוכיחה את עצמה, לא ניזוקה כתוצאה מכך אלא הצליחה לשרוד.

זאב אלקין: עכשיו יהיה מאמץ לחבר את החדש עם הקיים.

עמיהוד בהט: סליחה שאני קוטע אותך.

עמיהוד בהט: בעוד חודשיים נצא במכרז לנושא של בר מצווה – תכנית לחיבור יותר יהודי לתלמידים עולים בחינוך הממלכתי.

עמיהוד בהט: ההגדרה כנראה תהיה: תלמידים עולים בחינוך הממלכתי שלא למדו במסגרות יהודיות בחוץ לארץ.

עמיהוד בהט: כלומר, זה לא יהיה מיועד לעולי נפש בנפש, שבאו מבתי ספר יהודיים בברוקלין, אלא לכאלה שבאו נעדרי כל חינוך יהודי בחוץ לארץ.

זאב אלקין: זה בעניין זהות יהודית.

זאב אלקין: כוועדת משנה ראינו חשיבות רבה שהמשרד ישמור את הקיים.

זאב אלקין: הרבה פעמים, כשרוצים לבנות משהו חדש זה נעשה על שברי מה שקיים.

זאב אלקין: לא תמיד בגלל שהקיים היה רע אלא בגלל ההתלהבות מהחדש.

זאב אלקין: אני מאוד שמח שכאן זה לא קרה ושהבניה החדשה נעשתה במקביל לשימור הקיים.

זאב אלקין: אני חושב שזה כיוון עשייה מאוד מבורך.

זאב אלקין: אני מקווה שהפיילוטים, שהולכים ומתרחבים, יקיפו יותר ויותר בתי ספר בחטיבות ביניים.

זאב אלקין: אגב, גם לגבי הסמינרים, אמרנו שהם רחוקים מלתת מענה לכל דרישות השוק, לפחות לפי מה שלמדנו כאן במהלך הדיונים.

זאב אלקין: את התמונה התקציבית כולנו שמענו.

זאב אלקין: התמונה לא מעודדת ואני אומר לפרוטוקול שהייתי מצפה מחברי ועדת המשנה, אם תקום, ומחברי ועדת עלייה וקליטה ותפוצות, שיפעלו בכל העוצמה ובכל הכוח הפרלמנטארי שיהיה להם במהלך הדיונים על שנת תקציב 2009.

זאב אלקין: נכון לעכשיו יש פגיעה מסוימת כתוצאה מהקיצוץ של 15%-20%.

זאב אלקין: מה-1.1 המערכת תעבוד בנוסחה של 1 חלקי 12, של הבסיס.

זאב אלקין: זאת תהיה מסגרת מאוד לא פשוטה עבור משרד החינוך ובלי יכולת לפתוח משהו חדש אלא רק קיום התחייבויות קודמות.

זאב אלקין: יהיו כמה חודשים לא פשוטים.

זאב אלקין: אני מקווה שהתקציב יאושר יחסית מהר.

עמיהוד בהט: מדובר גם בהתחייבות ל-7 מיליון האחרים שהם לא בבסיס כי אחרת ביוני הכל ייעצר.

זאב אלקין: המורשת התקציבית שאנחנו מורישים לכנסת הבאה היא לא פשוטה.

זאב אלקין: היא תוצאה של החלטות פנימיות של משרד החינוך על סדרי העדיפויות שלו.

זאב אלקין: לא נותר לנו אלא לפנות לשר או שרת החינוך הבאים, לראות את הנושא הזה בסדר עדיפויות גבוה ולהחזיר אותו למצבו התקציבי שהיה ב-2007, דהיינו, ל-35 מיליון.

זאב אלקין: אני פונה לחברי הכנסת הבאה, שיישבו בוועדת עלייה וקליטה, שישימו את כל כובד משקלם מול משרד החינוך ומשרד האוצר ולדאוג שזה ייעשה מהר ככל האפשר.

זאב אלקין: אחרת, יכול להיות שנגיע לשנת הלימודים הבאה במצב מאוד קשה.

זאב אלקין: גם קיצוץ וגם שיטה של 1 חלקי 12 בלי תוספות, יכולים להביא אותנו למצב בעייתי.

זאב אלקין: אני רק אזכיר שלמעשה אנחנו מדברים כרגע על תפיסה שבעינינו נראתה מאוד מינימאליסטית.

זאב אלקין: אותם 35 מיליון לא אפשרו לעשות הרבה דברים חשובים שסברנו שצריך לעשות בתחום של הוראת העברית ובתחום של הזהות היהודית.

זאב אלקין: אנחנו סברנו, וגם פנינו למשרד החינוך ומשרד האוצר, שהתחום הזה דורש תוספות תקציביות בסדרי גודל של 10-15 מיליון שקל, כדי לתת מענה לצרכים שנראו לנו דחופים ומיידיים.

זאב אלקין: אני רוצה להשאיר לחברי הכנסת החדשים בכנסת הבארה את המורשת של הדרישה הזאת.

זאב אלקין: אני מניח שהקרב הראשון יהיה לנסות לחזור לתקציב של 35 מיליון.

זאב אלקין: במידה והרף הזה יושג, צריכים לזכור שהוא הרף המינימאלי וצריך להרחיב מעבר לכך.

זאב אלקין: עד כאן בענייני התקציב.

זאב אלקין: האם מישהו רוצה להעיר בעניין הזה?

אלי זרחין: הייתי רוצה להגיב על כל הנושאים יחד.

אלי זרחין: אדוני היושב ראש, אני רוצה לציין לפרוטוקול 3 נקודות שבעיניי הן מאוד חשובות.

אלי זרחין: האגודה הישראלית למען ילדים עולים יזמה עוד בכנסת הקודמת, יחד עם חברת הכנסת סולודקין, הקמת שדולה למען ילדים עולים בישראל.

אלי זרחין: זאת שדולה שעבדה מאוד יפה אבל ראינו שהיה לנו חוסר בכלים בעבודה מול הממשל.

אלי זרחין: לכן, כבר לפני הבחירות ישבנו עם ראש הממשלה המיועד והוא הבטיח לנו שהנושא הזה יעלה לכנסת כוועדה מיוחדת.

אלי זרחין: פנינו לפרופסור נודלמן בבקשה להקים ועדת משנה והוא נענה מייד בחיוב.

אלי זרחין: אמנם הוא הטיל הגבלה בקשר למערכת החינוך, אולם בפועל ההגבלה הזאת לא הפריעה בדבר כי כל החיים של נוער וילדים הם בחינוך פורמאלי או בלתי פורמאלי.

אלי זרחין: בעיניי יש לכך חשיבות מאוד גדולה.

אלי זרחין: זה תקדים שאחרי 60 שנה כנסת ישראל אמרה שיש נושא שעומד בפני עצמו, דהיינו, קליטת ילדים עולים.

אלי זרחין: במשך שנתיים הוועדה הזאת שמה על השולחן נושאים מאוד קשים.

אלי זרחין: הנושא הזה לא שייך רק לעולים אלא הוא שייך לכלל החברה.

אלי זרחין: היינו מאוד רוצים שבמסקנות הוועדה תהיה המלצה לכנסת הבאה להמשיך את המסורת.

זאב אלקין: את זה כבר אמרתי.

זאב אלקין: למעשה זה יופיע בפרוטוקול ואני בטוח שחבר הכנסת מיכאלי מסכים לכך.

אלי זרחין: אין ספק שהדיונים בוועדה עשו שינויים מאוד דרמאטיים במשרד.

אלי זרחין: מהניסיון שלי, נושא העולים הפך להיות היום נושא של המשרד.

אלי זרחין: לכל פקיד בכיר של המשרד ברור היום שיש נושא ייחודי שנקרא עולים, דבר שלא היה קודם.

אלי זרחין: אני חושב, אדוני היושב ראש, שהבעיה של המשרד היום היא לא בעיית כסף.

אלי זרחין: יולי תמיר קיבלה תוספת של 6 מיליארד.

זאב אלקין: לא לזה.

אלי זרחין: זה לא משנה, במשרד אין בעיה של כסף.

אלי זרחין: יש בעיה של סדרי עדיפות.

אלי זרחין: אני יכול לא להסכים איתם, אבל זכותם של פקידי ממשל לקבל החלטות.

אלי זרחין: בשם כל הילדים הייתי אומר הרבה תודה גם לך וגם לאודי.

אלי זרחין: אתם אולי במגרשים שונים - - - אני חושב שלאודי היה קשה להופיע כאן פעם בשבועיים.

אלי זרחין: לנו היה קל לתקוף את אודי, כנציג הממשלה, על זה שאין לחם בחנויות, על זה שתחבורה לא עובדת וכדומה.

אלי זרחין: אודי חזר חזרה ועשה הרבה מאוד שינויים.

אלי זרחין: אנחנו מדברים עכשיו על דברים שלא היו קיימים קודם.

אלי זרחין: נושא של זהות יהודית הוא נושא חדש.

אלי זרחין: גם בנושא של שעות עברית, ילדים בתיכון פתאום מקבלים מענה בבחינות הבגרות.

אלי זרחין: ישנו גם הנושא של שפ"י.

אלי זרחין: יש הרבה מאוד דברים שאודי עשה בהם שינויים.

אלי זרחין: אני מקווה שהוא לא יעזוב.

זאב אלקין: הוא הכי קבוע פה.

אלי זרחין: לפעמים הוא מתקשר אלי ב-24:30 לשאול שאלה ואני שואל את עצמי בשביל מה הוא צריך את זה.

אלי זרחין: אודי, הרבה תודה לך.

אלי זרחין: אני חושב שההרגשה של כולנו היא שהמשרד לא נגד ילדים עולים.

אלי זרחין: זאת ההרגשה שלנו אחרי הדיונים האלה.

אלי זרחין: נכון שיש אנשים ספציפיים, שמסיבות פוליטיות דוחפים דברים בכיוון אחר, כולל תקציב, אבל בסך הכל יש הרבה חברים של אודי לעבודה, שמנסים לקדם את הנושא והנושא עולה.

אלי זרחין: נקודה שלישית.

אלי זרחין: אני רוצה להביא קולות מהשטח.

אלי זרחין: אנחנו שומעים פחות ופחות על ילדים שנוסעים לרוסיה כדי לסיים בגרויות.

אלי זרחין: זה היה דבר נפוץ לפני 4-5 שנים.

אלי זרחין: ילדים חזרו לברית המועצות כדי לסיים תיכון.

אלי זרחין: היום הילדים לומדים בארץ.

אלי זרחין: כנראה שמאפשרים להם להיקלט טוב יותר וכמעט ואין את התופעה הזאת.

אלי זרחין: זה עוד דבר קטן שעשינו.

אלי זרחין: הדברים שעשיתם הם לא רק דברים על הנייר אלא דברים שקרו בשטח.

אלי זרחין: ילדים שלא היה להם שום סיכוי להמשיך לימודים כאן בארץ פתאום מסיימים בגרויות.

אלי זרחין: אנחנו מאוד מקווים שהדבר הזה יימשך הלאה והמשרד ימשיך לעבוד.

אלי זרחין: תודה רבה גם לחברי הוועדה שאינם נמצאים כאן.

אלי זרחין: חבר הכנסת אדלשטיין וחבר הכנסת שגאל שעבדו מאוד יפה.

זאב אלקין: חבר הכנסת ריבלין, חבר הכנסת מולה.

אלי זרחין: תודה לכם, ובעזרת השם שזה יימשך.

זאב אלקין: נתת לי כמה כיוונים בהסתכלות על הדברים.

זאב אלקין: הזכרת כאן נושא, שאולי הקדשנו לו הכי הרבה ישיבות וזה כל הנושא של הוראת עברית.

זאב אלקין: עסקנו בנושא הזה מראשית דרכנו ובכמה מישורים: עסקנו בסוגיה המבנית, איך צריכים ללמד עברית בשנה הראשונה של הילדים בארץ; האם כדאי לזרוק אותם מייד לכיתה ושיחפשו את עצמם יחד עם שעות עזר או שכדאי לנסות לתת להם כמה שיותר שעות עברית ולרכז אותם יחד כדי לאפשר לימודי עברית אינטנסיביים בחצי שנה שנה הראשונים בארץ?

זאב אלקין: כאן אני מאוד שמח שמשרד החינוך נענה לאתגר הזה וליוזמה ולמעשה הוביל בכיוון העקרוני את הקו לעידוד הקמת אולפנים של ממש לילדים בחצי השנה הראשונה שלהם בארץ וגם - - -

אברהם מיכאלי: מזל שלא מעבירים את זה למשרד של הגמלאים.

זאב אלקין: לכן, מבחינה זאת, אני חושב שזה שינוי מאוד חשוב.

זאב אלקין: לצערי, עד כמה שאני יודע, הוא לא תפס עדיין בכל הרשויות הרלוונטיות.

זאב אלקין: במחוז ירושלים זה היה מאוד פופולארי ואני מקווה שכך זה יישאר.

זאב אלקין: במקומות שהעגל לא רוצה לינוק הפרה לא יכולה להניק.

זאב אלקין: יש רשויות שמשיקולי נוחות ואנרציה לא רוצות לקחת את האתגר.

זאב אלקין: אולי מי שיחליף אותנו בכנסת הבאה ישפיע יותר על הרשויות שלא עשו את זה.

זאב אלקין: עדיין, מבחינת הקו העקרוני של המשרד היה כאן שינוי מאוד חשוב.

זאב אלקין: גם לאותם ילדים שלא מגיעים למסגרות מרוכזות היתה בעיניי מהפכה עם השלכות תקציביות.

זאב אלקין: כולנו זוכרים שכשיצאנו לדרך היו לא מעט מקרים שילדים שעלו ארצה וקיבלו שעה או שעתיים.

זאב אלקין: היום רף המינימום הוא לפחות 6 שעות, שזה פי 3 או פי 6 ממה שהיה קודם.

זאב אלקין: בעיניי, 6 שעות זה לא מספיק אבל לפחות מנסים לעזור לילדים.

זאב אלקין: נושא נוסף שעסקנו בו הוא הצורך לחזק את הוראת העברית לתלמידים עולים ותיקים יותר.

זאב אלקין: גם כאן היו כמה שינויים והרחבות למגזרים שבהם המשרד לא עסק קודם כמו תיכון ויסודי.

זאב אלקין: התחום השלישי היה קשור לפן המתודי ולמעשה המשרד הציג כאן תכנית לימודים חדשה.

זאב אלקין: קיימנו כאן כמה דיונים על תכנית הלימודים החדשה.

זאב אלקין: מצד אחד בירכנו על המהלך ומצד שני שאלנו מה מידת המהפכה שתכנית לימודים חדשה יכולה ליצור?

זאב אלקין: האם זה יביא לחומרי לימוד חדשים?

זאב אלקין: האם זה יביא למורים עם הכשרה מקצועית יותר טובה או שבסופו של דבר התכנית רק תסכם ותעטוף את הניסיון הקיים היום ואת מה שקיים היום?

זאב אלקין: בשלב של הדיונים, לא קיבלתי תשובה לקראת מה זה הולך, האם זאת פעולת סיכום או פעולה של פתיחת מסע למרחקים ולכיוונים חדשים?

זאב אלקין: נשמח לשמוע ממך עדכון על התחום של העברית.

עמיהוד בהט: אין ספק שהנושא של הוראת העברית לעולים חדשים והנושא של הזהות לגבי כלל העולים, הם שני מוקדים מרכזיים במהלך הכולל של קליטת העלייה במערכת החינוך.

עמיהוד בהט: כפי שאמרת קודם, בנושאים הללו לא קוצץ דבר.

עמיהוד בהט: כל ילד שעולה היום לישראל, בין אם הוא בבית ספר יסודי, בחטיבת ביניים או בחטיבה עליונה וגם אם הוא אחד ויחיד בבית הספר, יש לו לפחות 6 שעות בשבוע.

אלי זרחין: היום אלו שעות שלו ולא סל כללי של בית ספר.

עמיהוד בהט: לכל ילד יש 6 שעות אבל אם יש 8 או 9 תלמידים זה הופך להיות 10 או 12 שעות.

עמיהוד בהט: שנית, השעות האלה הן שעות אישיות והן מאושרות בחתימה שלי על כל תעודת זהות שמגיעה.

עמיהוד בהט: אין פה העברות גלובאליות.

עמיהוד בהט: יותר מזה, היום יוצאים מכתבים ל-250 בתי הספר יסודיים ולמספר דומה של חטיבות ביניים שבהם נאמר למנהל שהוא קיבל שעות צבורות לילד ספציפי.

עמיהוד בהט: נאמר לו לא לחלק את ה-6 שעות לשני ילדים אלא ללמד את שניהם 6 שעות.

עמיהוד בהט: נאמר לו לשלוח מערכת שעות, את שם המורה והכשרתה.

עמיהוד בהט: נאמר לו שהמורה תוזמן להשתלמות.

עמיהוד בהט: בוורסיה אחרת נכתב שהיות ובית הספר נכנס השנה ל"אופק חדש", הצטברו שעות רוחב מספיקות כדי שה-6 שעות האלה תתוגברנה בשעות נוספות.

עמיהוד בהט: הדברים האלה נאמרו במכתב שנשלח לבתי ספר שרובם בחינוך הממלכתי.

עמיהוד בהט: הריכוז הוא בחינוך הדתי אבל הפיזור הגדול הוא בחינוך הממלכתי.

עמיהוד בהט: גם יוצאי אתיופיה וגם עולי צרפת וארצות הברית באים לחינוך הדתי.

זאב אלקין: זאת אומרת שיש אכיפה.

עמיהוד בהט: יש אכיפה מוחלטת עם מערכת שעות של ילד.

עמיהוד בהט: בהקשר זה אני רוצה להתחבר לנושא של תושבים חוזרים.

עמיהוד בהט: אנחנו מרגישים מאסה גדולה של ילדים תושבים חוזרים.

עמיהוד בהט: בתושבים החוזרים יש שתי קטגוריות.

עמיהוד בהט: קבוצה אחת אלה ילדים שנולדו בארץ, יצאו מכאן וחזרו.

עמיהוד בהט: מהם יש ילדים שלמדו כבר פעם במערכת החינוך והם מקבלים שעה שבועית.

עמיהוד בהט: שנית, ילדים שנסעו לחו"ל בגיל שנתיים או שלוש והם מקבלים שעתיים שבועיות.

עמיהוד בהט: אני מדבר על השנה הראשונה.

זאב אלקין: למה לא 6 שעות?

עמיהוד בהט: הם היו בגן ילדים בארץ.

זאב אלקין: נניח ילד שהוציאו אותו מכאן בגיל שנתיים?

עמיהוד בהט: אם מישהו יצא מפה בגיל שנתיים, ההורים עדיין מדברים איתו עברית.

זאב אלקין: אני לא יודע מה הפרופיל של התושבים החוזרים.

זאב אלקין: לא מעט תושבים חוזרים הם מקרב העולים הוותיקים.

עמיהוד בהט: לא.

עמיהוד בהט: רובם הגדול ממעמד בינוני גבוה והם מגיעים לבתי ספר שאליהם העולים לא מגיעים.

זאב אלקין: אם מדובר באנשים ששפת הדיבור בבית היא עברית, אז אין שאלה.

זאב אלקין: אם אלה אנשים ששפת הדיבור בבית שונה מעברית, השאלה למה רק שעתיים.

עמיהוד בהט: אני רוצה להשלים את התמונה.

עמיהוד בהט: ילדים של תושבים חוזרים, שנולדו בחו"ל, עולים לארץ כעולים.

עמיהוד בהט: אגב, גם משרד הקליטה עושה את האבחנה הזאת ואנחנו הולכים בעקבותיו.

עמיהוד בהט: לגבי האולפנים היישוביים.

עמיהוד בהט: הוועדה היתה באולפן היישובי במודיעין.

עמיהוד בהט: עלו שם כמה דברים.

עמיהוד בהט: אני יכול להגיד איפה לוועדה היתה באמת השפעה.

עמיהוד בהט: בעניין הזה באמת עשינו שדרוג.

עמיהוד בהט: ישנם אולפנים יישוביים באפרת, בבית שמש, בימים אלה נפתח אולפן בירושלים.

עמיהוד בהט: השנה פעם ראשונה יש אולפן יישובי במעלה אדומים.

עמיהוד בהט: ויש אולפן במודיעין.

עמיהוד בהט: אלה אולפנים שקיימים ופועלים.

עמיהוד בהט: צריך להביא בחשבון שיש חצאי אולפנים בנתניה, ברעננה וביד בנימין, מקום שבו ישנם עולים מארצות המערב.

עמיהוד בהט: אם יש 12 תלמידים לא צריך לפתוח עבורם אולפן והם יכולים ללמוד בתוך בית הספר.

זאב אלקין: מה עם אשדוד ופתח תקווה?

עמיהוד בהט: יש לנו עוד 4 ישובים.

עמיהוד בהט: באילת יקום אולפן יישובי בסוף חודש נובמבר, זאת על פי סיכום שלנו עם המשנה למנכ"ל העיריה, ד"ר דרורי דניאל.

עמיהוד בהט: יש שם 13 ילדים שלומדים ב-6 בתי ספר.

עמיהוד בהט: העירייה ביקשה לאפשר גם לילדים שעלו בשנה שעברה להצטרף לאולפן הזה והיא תממן חלק.

עמיהוד בהט: כמובן שהסכמנו.

עמיהוד בהט: האולפן יהיה משעה 11:00 עד 16:00.

עמיהוד בהט: הבוקר התבשרתי שאולי יוקם אולפן יישובי בכרמיאל לתלמידי ז' עד יב'.

עמיהוד בהט: הקמנו השנה אולפן יישובי בנתניה לתלמידי על-יסודי, שעובד בצמוד לאולפן עקיבא.

עמיהוד בהט: כרגע יש שם 20 תלמידים שלומדים בכיתה אחת.

עמיהוד בהט: הם לומדים במתכונת של עירית ירושלים.

עמיהוד בהט: באולפן ירושלים שקיים גם שם המספרים קצת יורדים.

זאב אלקין: הגיעו כל מיני שמועות.

עמיהוד בהט: בסדר, שאלו אותי ואמרתי שאני לא יודע דבר.

עמיהוד בהט: אני אומר עוד פעם, כשדיברתי על צמצום אולפן ירושלים, לא דיברתי על השעות הוראה, לא דיברתי על תלמידים ולא דיברתי על עברית.

עמיהוד בהט: דיברתי על "פאסיליטי".

עמיהוד בהט: גם לגבי האולפן היסודי בירושלים שנמצא בבית ספר ארגנטינה, דיברתי על מזכירה נפרדת ועל שרת נפרד , דיברתי על קיצוצים .

עמיהוד בהט: יש הבדל בין אולפן של 150 עולים ואולפן של 40 עולים.

עמיהוד בהט: צריך לראות את הדברים בצורה ציבורית ומתקבלת על הדעת.

עמיהוד בהט: על זה דיברתי אבל הם נבהלו וחשבו שהולכים לסגור את האולפן.

עמיהוד בהט: הם הלכו לכל מיני מקומות וגם לפה.

עמיהוד בהט: בסדר, אז רצו.

עמיהוד בהט: לגבי אשדוד.

עמיהוד בהט: הייתי באשדוד וישבתי שם עם כל אנשי מנהל החינוך, גם היסודי, גם העל יסודי , זה לא הלך .

עמיהוד בהט: אולי זה ילך באשדוד בעל-יסודי, עדיין יש סיכוי , ביסודי זה לא הלך.

זאב אלקין: אם לפני הבחירות זה לא הלך - - -

אלי זרחין: במילים עדינות, מנהלת אגף החינוך באשדוד לא אוהבת עולים.

אלי זרחין: היא חושבת שלעולים אין בעיה.

אלי זרחין: היא אמרה לנו שהיא לא מוכנה לשים כסף לעולים.

עמיהוד בהט: בקיצור, זה לא הלך.

עמיהוד בהט: באמת השעות התקבלו עכשיו בבתי הספר.

עמיהוד בהט: אני חייב לומר שיש פיזור של 12 בתי ספר שקיבלו שעות.

זאב אלקין: ברגע זה אודי שכנע אותי שב-11.11 אסע לאשדוד ואעשה כל מה שתלוי בי כדי שבקדנציה הבאה של העירייה זה לא יחזור.

אלי זרחין: זאת בהחלט גישה של ראש העירייה כי הוא צריך לאשר כסף.

אלי זרחין: העירייה צריכה לממן את ההסעות.

עמיהוד בהט: אני לא רוצה לפרוט לפרוטות.

זאב אלקין: אשדוד היא העיר הגדולה ביותר מבחינת מספר העולים.

אברהם מיכאלי: יש שם ציבור גדול מאוד של עולים.

עמיהוד בהט: אני מדבר על עולים חדשים טריים.

עמיהוד בהט: שם זה גם מפולג, חצי לחינוך ממלכתי וקצת פחות מחצי לחינוך הממלכתי דתי.

עמיהוד בהט: גם בקטע הזה היו לנו קצת בעיות.

עמיהוד בהט: לגבי חיפה.

עמיהוד בהט: בחיפה יש 15 ילדים רובם בבית ספר ליאור בק בחיפה אבל אנחנו כן מעבים שם כדי לאפשר את המסגרת.

אלי זרחין: יש עולים חדשים גם בבית ספר אחד העם בפתח תקווה.

עמיהוד בהט: מעט מאוד ילדים.

עמיהוד בהט: זה פחות או יותר הסקירה לגבי היסודי.

עמיהוד בהט: לגבי תכניות הילדים - - -

אלי זרחין: אודי, יש לך נתונים לגבי מספר הילדים העולים?

עמיהוד בהט: בערך 85,000.

אלי זרחין: עד איזה שנה?

עמיהוד בהט: אין שנה.

אלי זרחין: אני לא מדבר על עובדים זרים אלא על ילדים עולים.

אלי זרחין: אני מדבר על הקהילה של הוועדה הזאת.

אלי זרחין: כמה ילדים יש בישראל כדור שני במשפחות של עולים?

עמיהוד בהט: אני לא יכול לומר.

עמיהוד בהט: כ-40,000 הם יוצאי הקהילה האתיופית, מתוכם 16,000 ילידי אתיופיה.

עמיהוד בהט: זאת אומרת שב-85,000 יש 16,000 ילידי אתיופיה.

עמיהוד בהט: כל השאר הם ילידי ישראל בני הדור השני.

זאב אלקין: זה פשוט.

זאב אלקין: בסך הכל יש 85,000 ילדים עולים, אלה שעלו ארצה.

זאב אלקין: מתוכם קצת יותר מ-16,000 עלו מאתיופיה.

זאב אלקין: בנוסף להם יש עוד 24,000 ממוצא אתיופי, ילדים שהם בני עולים מאתיופיה.

זאב אלקין: בנוסף לזה יש מספר לא ידוע של ילדים שנולדו בארץ בתוך משפחות של עולים ממקומות אחרים.

טל צ'קול: יש לי בן בן שנה וחצי.

טל צ'קול: עליתי לארץ בשנת 91', למה הבן שלי נחשב?

זאב אלקין: אם כך, הבן שלך הוא בתוך ה-24,000.

טל צ'קול: צריך לצאת מתישהו מהקטגוריה של עולה.

זאב אלקין: לצאת אין בעיה, הבעיה היא להיכנס.

עמיהוד בהט: כאשר משרד החינוך מדבר על עולים, מבחינת הקצאת שעות אינדיבידואליות, הוא לא מתייחס לילידי ישראל כאל עולים.

עמיהוד בהט: יחד עם זה, הפרויקט הלאומי ליהודי אתיופיה, תכנית החומש וכל התכניות הממשלתיות והמגזר השלישי, רואה את הקהילה כולה כמקשה אחת ללא כל אבחנה.

אלי זרחין: אודי, תיכנס לבית ספר רמב"ם בחיפה.

אלי זרחין: 370 יוצאי אתיופיה, כולם ילידי הארץ וחצי מהם לא מדברים עברית.

אלי זרחין: בבית מדברים איתם אמהרית והם לא יודעים עברית.

טל צ'קול: זה בדיוק מה שרציתי להגיד.

טל צ'קול: בונים להם כיתה מיוחדת והם חיים בבועה שלהם.

עמיהוד בהט: זה לא קשור.

עמיהוד בהט: בכל מקרה, בהקצאות אנחנו איתך בעניין הזה.

עמיהוד בהט: המשרד לא רואה בילידי הארץ עולים מבחינת הקצאת שעות ודברים אינדיבידואלים.

עמיהוד בהט: לגבי תכניות הלימודים.

עמיהוד בהט: כתיבת תכנית הלימודים היא לא דבר סופי אלא התחלתי.

עמיהוד בהט: בשנה שעברה הצענו שליש משרה לאשה שעובדת אצלנו.

עמיהוד בהט: היא גם מפקחת על מחוז ירושלים והיא גם מרצה באוניברסיטה בהר הצופים.

עמיהוד בהט: שמה רחל גרבר.

עמיהוד בהט: השנה היא קיבלה חצי משרה כדי להטמיע את התכנית, קודם כל לקהל היעד שהוא צבוע.

עמיהוד בהט: כל המורים ב- 200 בתי הספר קיבלו עכשיו שעות לצורך רכישת השפה.

עמיהוד בהט: מדובר בכל המורים של תכנית שעל ותכנית משעולים.

עמיהוד בהט: אנחנו יודעים מי המורה הספציפי ושבאופן ודאי הוא עובד לא רק בחברה רב תרבותית אלא עם עולים באופן ספציפי שאנחנו יודעים את זהותם.

עמיהוד בהט: זה הקהל שהיא עבדה איתו כבר בשנה שעברה.

עמיהוד בהט: נדמה לי שתכנית הלימודים הזאת אושרה עכשיו להפצה ואנחנו כורכים אותה ומפיצים אותה לבתי הספר.

עמיהוד בהט: היא תהיה גם באתר המשרד וגם בבתי הספר יעבדו את הנושא הזה.

זאב אלקין: השאלה הגדולה היא חומרי הלימוד.

עמיהוד בהט: הקצנו 200,000 שקל להפקת ספר לימוד שהיה קצת חסר בגילאים היותר צעירים.

עמיהוד בהט: יש לנו את "קול חדש" לכיתות ג' ואילך, אבל בגיל הרך היה חסר.

עמיהוד בהט: אנחנו עובדים עם האגף לתכניות לימודים על מנת להוציא ספר לימוד חדש.

עמיהוד בהט: במקביל, יש את האולפן הוירטואלי.

עמיהוד בהט: היה מכרז, הוא נגמר והוא חיכה לכסף.

עמיהוד בהט: עכשיו הקצנו לזה כסף וזה הולך לוועדת מכרזים.

עמיהוד בהט: הגופים יגישו הצעות ותוך חודש חודשיים נדע מי הזוכה.

עמיהוד בהט: הקצנו 188,000 להתחלת העבודה בנושא הזה.

זאב אלקין: שאלת המפתח היא: האם נשארים עם אותם ספרי לימוד או שבעקבות תכנית לימודים חדשה הולכים להפיק או לאמץ יוזמות שכבר קיימות היום ושנוסו בהצלחה בתפוצות?

זאב אלקין: לדוגמה, אפשר לקחת את נט"ע.

עמיהוד בהט: היו הרבה דיונים על נט"ע אבל אין לי משנה סדורה להגיד.

עמיהוד בהט: אני יודע שהיו דיונים והיו אמירות מצד חלק מאנשי נט"ע שזה לא מתאים למציאות של הארץ.

עמיהוד בהט: אני לא שולט בנושא מספיק טוב.

זאב אלקין: האם מבחינת

זאב אלקין: כם השאלה היא על הפרק?

עמיהוד בהט: כן אבל אין תשובות של לוחות זמנים.

עמיהוד בהט: דיברת על העברית ואני רוצה לומר עוד מילה אחת.

עמיהוד בהט: דיברנו על הממשקים עם המגזר השלישי והזכרתי קודם את אלי בעניין של הזהות.

עמיהוד בהט: יש לנו את עמותת ידידים, שאנחנו עובדים איתם כבר שנה שלישית בתכנית מאוד יפה שנקראת "עברית ידידותית".

עמיהוד בהט: תכנית זאת היא בדיוק הממשק בין פעולת החניכה בכלל לבין הנושא של העברית.

עמיהוד בהט: שמעון יכול לספר איך הדברים מתנהלים בשטח.

עמיהוד בהט: השנה מדובר על כ-600 תלמידים בחינוך היסודי.

עמיהוד בהט: אלה ילדים שנמצאים בסכנת נשירה וגם השפה מוסיפה לעניין של הניתוק שלהם.

עמיהוד בהט: עמותת ידידים קיבלה את המנדט.

עמיהוד בהט: בשנה שעברה היו לנו 450 תלמידים.

שמעון סיאני: 450-500, אבל התקציב לא גדל.

עמיהוד בהט: נכון.

זאב אלקין: שאלתי את השאלה הלא נכונה.

זאב אלקין: הנחתי שיש פרופורציה.

עמיהוד בהט: דרכת על איזו יבלת.

עמיהוד בהט: אמרתי לשמעון שאני אשיג את ה-400,000 שקל אבל תביא יותר ילדים.

עמיהוד בהט: אמרתי לו שאנחנו לא יכולים לעמוד בתקציבים והוא הרים את הכפפה.

עמיהוד בהט: בעולים החדשים הטריים יש לנו יותר מטפטוף של עולים מגרוזיה וזאת בעקבות האירועים.

אברהם מיכאלי: מכיוון שאני חייב ללכת אני רוצה לומר שבוועדת המשנה למדתי דבר מיוחד.

אברהם מיכאלי: הבעיה שלנו, כחברי כנסת היא, שאנחנו מטפלים בהרבה דברים במקביל.

אברהם מיכאלי: אנחנו עוברים מוועדה לוועדה והנושא של קליטת ילדים עולים הוצף בוועדה בצורה יסודית ופרטנית וזה באמת בזכותך.

אברהם מיכאלי: משרדי הממשלה הבינו שזה לא נושא שאפשר להחליק.

אברהם מיכאלי: אולי גם לא היתה להם כוונה כזאת אבל אם אתה לא דורש ולא שואל את השאלות הנוקבות הדברים - - -

זאב אלקין: המשפט שאמרת הוא בוודאי לא נכון על אודי אבל לגבי הדרגים הגבוהים במשרד זה נכון.

אברהם מיכאלי: לא התכוונתי לומר שאודי או מישהו אחר מנסה לעשות את זה, זה קורה באופן טבעי כי יש להם מיליון צרות על הראש.

אברהם מיכאלי: אודי מטפל בהצלחה באגף הרבה מאוד שנים אבל כשאתה ממקד איתו דברים, גם אודי נאלץ להזיז דברים בתוך הטיפול השוטף שלו.

אברהם מיכאלי: לכן, לזכותך ולזכות הוועדה ייאמר שבאמת ניסינו "לנבור" באותן סוגיות שהן סוגיות קריטיות לילדים עולים.

אברהם מיכאלי: ילדים שלא נקלטים כמו שצריך ולצערנו, כתוצאה מכך, הם יופנו לאגפים אחרים ולמשרדים אחרים.

אברהם מיכאלי: מי כמונו מקבל את הנתונים האלה מכל מיני משרדים אחרים ולאו דווקא ממשרד החינוך וממשרד הקליטה.

אברהם מיכאלי: לכן יש לציין לשבח את פעילות ועדת המשנה.

אברהם מיכאלי: באמת מיקדנו נושא והלוואי שבאמת נהיה אור ואולי נזכה להמשיך.

זאב אלקין: למי שזה לא יהיה.

זאב אלקין: ההיבט הפרסונאלי לא רלוונטי.

אברהם מיכאלי: אני אומר זאת כי הרבה ראשי ועדות לא אוהבים ועדות משנה.

זאב אלקין: פתחתי בזה.

אברהם מיכאלי: לא הייתי פה ולא תיאמנו בינינו.

אברהם מיכאלי: ייאמר לזכותו של פרופסור נודלמן, שהוא גם הביע הסכמה וגם התעניין.

אברהם מיכאלי: הוא לא יישב איתנו בכל הוועדות אבל הוא התעניין מה קורה ומה מתקדם.

אברהם מיכאלי: בהרבה סיורים שעשינו ביקרנו גם כוועדת העלייה.

אברהם מיכאלי: העניין הכי חשוב לעולים החדשים לארץ הוא עניין הקליטה של הילדים.

אברהם מיכאלי: אני מקווה שתימשך המסורת של וועדת המשנה.

אברהם מיכאלי: אולי לא הצלחנו לקדם את כל הנושאים, אבל הצלחנו לגרום לחשיבה חדשה במשרד.

אברהם מיכאלי: הרבה פעמים הרגשתי שאנחנו מן ועדת חקירה פרלמנטארית כי ישבנו מול פקידים בכירים ושאלנו אותם שאלות נוקבות.

אברהם מיכאלי: היו מקרים שפקידים שישבו פה ולא היו להם תשובות והחזרנו אותם פעם ועוד פעם כדי לקבל תשובות.

אברהם מיכאלי: כל זה לא כדי, חלילה, להתנגח בפקידים, אלא כדי שמשרד החינוך ומשרד הקליטה יבינו שמישהו אמור לפקח על הדברים האלה.

אברהם מיכאלי: נוער עולה וקליטת ילדים עולים זה באמת נושא שעומד בראש סדר היום.

אברהם מיכאלי: יישר כוח לכל השותפים פה בוועדה.

אברהם מיכאלי: אני משבח אותך במיוחד כי ניהלת את הישיבות בצורה יסודית.

אברהם מיכאלי: לא תמיד זכיתי להיות איתך בכל הישיבות אבל השתדלתי להגיע.

אברהם מיכאלי: שיהיה בהצלחה.

זאב אלקין: תודה לך חבר הכנסת מיכאלי על שיתוף הפעולה.

זאב אלקין: טיבען של ועדות משנה שהן מתבצעות במושב אחד של היושב ראש והחברים הנוספים לא מרבים להגיע.

זאב אלקין: במקרה זה אתה חרגת מהנוהג הזה בכנסת ולכן זה היה שיתוף פעולה פורה מאוד.

אברהם מיכאלי: נראה לי שהכנסת היתה נראית טוב יותר אם הציבור היה מבין איך אנחנו, חברי הכנסת, מדלגים מוועדה לוועדה.

אברהם מיכאלי: אני נמצא עכשיו ב-3 וועדות במקביל.

אברהם מיכאלי: זה קטע שהציבור לא מבין.

אברהם מיכאלי: הוא חושב שחברי הכנסת מנסים להיכנס, לשתות קפה וללכת לוועדה אחרת.

אברהם מיכאלי: ועדת המשנה הזאת זכתה באמת לדיונים מעמיקים.

אברהם מיכאלי: יישר כוח.

זאב אלקין: אילנה, בבקשה.

אילנה ליטבק: אני מצטרפת לדברים שנאמרו על ידיו חבר הכנסת מיכאלי ועל ידי אלי זרחין.

אילנה ליטבק: אני מקווה מאוד שגם בכנסת הבאה תהיה ועדת משנה.

אילנה ליטבק: אני חושבת שבעיקר היה פה שינוי בשיח.

אילנה ליטבק: אדוני היושב ראש, הרבה פעמים שמת על השולחן שפה מדברים על עולים בכלל ועולה זה לא רק מישהו שנמצא בארץ שנתיים.

אילנה ליטבק: הנושא של בני עולים הוא פצצת זמן והמשרד צריך למצוא דרך לטפל בה.

אילנה ליטבק: כרגע הילדים קטנים אבל אחר כך הם נכנסים לחטיבת הביניים, עוד כמה שנים הם יגיעו לבגרויות.

אילנה ליטבק: המצב שם נראה לא טוב, והוא בעיקר לא ברור.

אילנה ליטבק: מתבצע עכשיו סקר של משרד הקליטה, יחד עם מכון ברוקדייל.

אילנה ליטבק: המטרה שלו לראות היכן הדברים עומדים.

אילנה ליטבק: זאת פניה לאודי ולמשרד בכלל, לראות איפה בני העולים משתלבים בכל הנושא של העברית.

אילנה ליטבק: זה לא אומר שכל מי שהוא בן לעולים צריך עזרה.

אילנה ליטבק: בזמנו דיברת על מבחן שמפתחים ושנועד לתת תגבור בעברית לפי צורך ולא לפי ותק.

זאב אלקין: עד כמה שאני זוכר ואודי יתקן אותי, השלב הראשון של המבחן הזה קיים ומתבצע וזה במעבר מאולפן לבית הספר.

עמיהוד בהט: המבחן הזה הוכן.

עמיהוד בהט: הכנת הפיילוט שלו הסתיימה.

עמיהוד בהט: הוא הועבר השנה לבתי הספר.

עמיהוד בהט: קשה לקרוא לו מבחן מעבר מאולפן לבית ספר מכיוון שרוב הילדים לא נמצאים באולפן והם ממילא יושבים בכיתה.

עמיהוד בהט: אם יש ילד עולה והוא מקבל 6 שעות לעברית, אז לא בדיוק מעבר מאולפן לבית ספר.

עמיהוד בהט: בכל מקרה, זאת אינדיקציה מאוד ברורה למצבו של הילד.

עמיהוד בהט: זה כבר קיים.

עמיהוד בהט: זה יהפוך להיות מבחן מדף בבית הספר.

עמיהוד בהט: הוא יישלח במהלך החודשים הקרובים כערכות לבתי הספר קולטי העלייה.

עמיהוד בהט: בית הספר יקבל הנחיות איך לעבוד עם הערכה הזאת.

עמיהוד בהט: הוא נעשה בצורה מקצועית.

עמיהוד בהט: בית הספר יבחן את הילד ולאחר חצי שנה הוא יעשה לו מבחן חוזר כדי לראות בדיוק איפה הוא עומד.

עמיהוד בהט: השאלה, האם נוכל לעמוד מבחינה תקציבית מעבר לשעות הרפורמה?

עמיהוד בהט: הייתי בבית סעדיה גאון באור יהודה ושאלנו את המנהלת האם היא באופק חדש והיא אמרה שכן.

עמיהוד בהט: שאלנו כמה שעות רוחב הם קיבלו כתוספת והיא אמרה שהיא קיבלה 80 שעות.

עמיהוד בהט: 80 שעות זאת מאסה.

עמיהוד בהט: לי מספיק 10.

עמיהוד בהט: שיתנו לילד הזה עוד 3-4 שעות בשבוע זה יהיה מאוד משמעותי.

עמיהוד בהט: זה באמת מכשיר מצוין כדי לתגבר גם אם לא תהיינה לנו שעות צבועות לאחר השנה הראשונה.

עמיהוד בהט: בהחלט יש מבחן כזה, הוא הופך להיות מבחן מדף של בתי הספר.

עמיהוד בהט: ההפקה של המבחן הזה, עם הלקחים מהפיילוט שהיה השנה, נמצאים ממש עכשיו בעבודה.

אילנה ליטבק: האם יהיה מבחן המשך לעולים ותיקים יותר?

עמיהוד בהט: בינתיים הכנו את השלב הראשון.

עמיהוד בהט: דובר על רצף מבחנים.

זאב אלקין: אני זוכר שדיברנו בנושא בתקופת המנכ"ל הקודם של משרד החינוך, שמואל אבוהב.

זאב אלקין: אני מקווה שהמבחן הזה יהפוך לא רק למבחן אינדיקציה אלא גם למבחן מעבר אמיתי, בעיקר במקומות בהן יש מסגרות מתוגברות עברית.

זאב אלקין: ההחלטה אם להעביר את הילד או לא, תהיה בהתאם לעמידה ברף מינימאלי.

עמיהוד בהט: במקומות האלה זה יותר פשוט כי אם ילד לא עבר, ובשנה הבאה יהיה שם גם אולפן, אפשר להגיד לו להישאר שנה נוספת באולפן.

זאב אלקין: לכן הייתי ממליץ להנהיג את זה שם, בשלב הראשון, ואז יחד עם המגמה של ההתרחבות של אולפנים וחצאי אולפנים, זה ייתן מענה יותר טוב.

עמיהוד בהט: הכל תלוי, כמובן, בהיקף העלייה.

עמיהוד בהט: יש ירידה במספר העולים מחבר העמים לשעבר.

עמיהוד בהט: יש עצירה מוחלטת במספר העולים מאתיופיה, החל מחודש מרץ שנה שעברה בהקשר לעליית תלמידים, ומאוגוסט שנה שעברה, בהקשר לעלייה בכלל.

עמיהוד בהט: אומרים שבמרץ זה יתחיל עוד פעם, אבל נכון לרגע זה התמונה היא שכרגע יש פחות עלייה.

זאב אלקין: תתכונן לעלייה מהערים הגדולים בחבר העמים בשנה הקרובה, זאת לפחות לפי האינדיקציות שאני מקבל.

זאב אלקין: מיכאל יוכל לאשר.

מיכאל יידוביצקי: חזרתי לפני כמה ימים מהתכנסות גדולה מאוד שהיתה באוקראינה.

מיכאל יידוביצקי: בהחלט יש תחושת משבר שאולי תיתרגם לעלייה.

עמיהוד בהט: בישיבה הקודמת ביילסקי אמר שכשיש משבר יש התעוררות.

אילנה ליטבק: דיברנו הרבה בוועדה על ההגדרות מיהו עולה ונדהמנו לדעת שלכל משרד יש הגדרה משלו.

עמיהוד בהט: אני לא רואה בזה בעיה, אני חושב שזה לא דבר נכון לתת הגדרה אחת לכל מיני סוגים של עולים.

עמיהוד בהט: זה כמו זוג נעליים בגודל 42 לכל האוכלוסייה.

אילנה ליטבק: נסתכל על החינוך הפורמאלי והחינוך הלא פורמאלי.

אילנה ליטבק: אם יש ילד שנמצא 15 שנה בארץ והוא נמצא מתאים לתכנית "אופק חדש" של משרד הקליטה, אבל הוא לא מקבל שום דבר בבית ספר, כי הוא כבר לא נמצא מתאים, אז יש בעיה.

אילנה ליטבק: ילדים צריכים לקבל לפי הצורך ופחות לפי הוותק.

אילנה ליטבק: זה ברור שמי שמגיע עכשיו לארץ נזקק לאולפן.

עמיהוד בהט: זה נכון גם בלי עליה.

עמיהוד בהט: כל ילד בכיתה ד' מקבל אותו מספר שעות בשבוע, גם אם היכולות שונות והצרכים שונים לחלוטין.

עמיהוד בהט: אין סוף לדבר הזה.

אילנה ליטבק: אנחנו יושבים בוועדת מישנה היא כי כבר דיברנו על כך שילדים עולים יש צרכים שהם מעבר לצרכים של ילדים עולים.

עמיהוד בהט: על כך אין ויכוח.

זאב אלקין: אני חושב שהפיתרון לויכוח הזה הוא דיי פשוט.

זאב אלקין: זה לא משנה אם זאת הגדרה אחת עם דרגות שונות או שיש כמה הגדרות שונות.

זאב אלקין: השאלה היא סמנטית.

זאב אלקין: חשוב שההגדרות האלה יהיו בשיח ביניהן, שיהיה ברור מהי מערכת ההתייחסות.

זאב אלקין: למה פה זה כך ושם זה אחרת?

זאב אלקין: איך זה בנוי ומה מידת ההתאמה והמעבר.

זאב אלקין: בוודאי ובוודאי כל סוגיות המעקב הסטטיסטי שיש אחרי הצלחה והשפעה, צריך להיות מותאם להגדרות האלה.

זאב אלקין: מתי מתחילות הבעיות?

זאב אלקין: כאשר ההגדרות שונות וגם אין היגיון שמסביר למה כאן זה כך ושם זה אחרת.

זאב אלקין: הסטטיסטיקה מודדת באמצע ואז אתה לא יכול להשוות בין תכנית א' לתכנית ב'.

עמיהוד בהט: זאת הנקודה העיקרית.

עמיהוד בהט: אני, יחד עם הוועדה ויחד עם האקדמיה יצרנו את הדבר הזה.

עמיהוד בהט: פעם עולים נחשבו רק עד שנתיים בארץ.

עמיהוד בהט: אנחנו יצרנו את העניין של עולים ותיקים.

עמיהוד בהט: את מדברת היום על בני עולים.

עמיהוד בהט: לפני 5 שנים זה היה נשמע הזוי.

עמיהוד בהט: דיברו על עולים של 5 או 7 שנים ולא דיברו על בני עולים.

עמיהוד בהט: במו ידינו יצרנו את הקטגוריות האלה ובצדק.

מיכאל יידובצקי: אני רוצה להתייחס לשלוש נקודות.

מיכאל יידובצקי: אני חושב שבהחלט נעשה הרבה אבל בכל הרצף שתואר כאן נבלע הנושא של המורים.

מיכאל יידובצקי: דיברנו על המרחב, המסגרת, איפה נעשית ההוראה, תוכניות לימודים, מבחני ידע.

מיכאל יידובצקי: יש עוד מרכיב שהם המורים שעושים את זה.

מיכאל יידובצקי: בעיניי זאת תמיד היתה הנקודה החלשה יותר.

מיכאל יידובצקי: בעצם רציתי לשאול האם גם בתחום הזה נעשו צעדים כאלה ואחרים?

מיכאל יידובצקי: אקדים ואומר שלדעתי עדיין זאת החוליה החלשה ביותר בכל מה שקשור להוראת העברית.

מיכאל יידובצקי: לדעתי זאת נקודה העיקרית שזקוקה להתייחסות.

זאב אלקין: אני מסכים איתך שסוגיית המורים היא הסוגיה החשובה ביותר.

זאב אלקין: זה נכון לכלל מערכת החינוך וזאת מחלוקת מסוימת שיש לי עם אופק חדש ועם התפיסה שעומדת מאחוריו.

זאב אלקין: מתמקדים על הסוגיה של גודל הכיתות ולא בהשקעה במורים והצבת רף דרישות למורים והתאמה מקצועית.

זאב אלקין: התייחסנו לנושא כמה פעמים בוועדת המשנה אבל לא נכנסנו לעובי הקורה מסיבה מאוד פשוטה כי כל עוד אין מסגרות במספר מספק של הוראה שמאפשרת הוראה מקיפה, כמעט ולא ניתן לדבר על התמקצעות בתחום.

זאב אלקין: אם אתה מורה באולפן שהוא קיים במשך כמה שנים ברצף, אתה יכול לנסות להתמקצע, ובוודאי אולפן כזה יכול לחפש מורים עם הכשרה מקצועית בהתאמה כזאת או אחרת.

זאב אלקין: כל עוד שהסיטואציה היא שזרם של מספר התלמידים מאוד קטן והנושא של אולפנים מרוכזים לא הוטמע מספיק, הוא רק בתהליך הטמעה ראשוני, בסופו של דבר מי שמלמד זה מורה מבית ספר שכל מה שאפשר לתת לו זה רק השתלמויות.

זאב אלקין: זה אודי דווקא כן התייחס, כאשר הוא התייחס להשתלמויות שרחל מעבירה.

זאב אלקין: ברור שזה מעט מידי.

זאב אלקין: בעיניי, המבנה קודם לסוגיית המורים.

עמיהוד בהט: יש פה 3 פאזות שבאמת באחת אנחנו לא מטפלים וזה הנושא של המוסדות להשכרת מורים.

עמיהוד בהט: לצערי, זה לא יכול להיות דבר שנושא את עצמו בגלל המספרים והביקוש.

עמיהוד בהט: הדבר השני הוא המעגל הצר של אותם אלה שמלמדים עברית כשפה שניה במובן האולפני של המילה.

עמיהוד בהט: אנחנו עובדים איתם ועושים איתם השתלמויות.

עמיהוד בהט: אין מורה שנכנס לכיתה ולא קיבל השתלמות.

עמיהוד בהט: אני לא מדבר על השתלמויות של 56 שעות אבל היתה התייחסות לעניין.

עמיהוד בהט: הדבר השלישי הוא התנהלות בחברה רב תרבותית, שאולי תגיע לאקדמיה.

עמיהוד בהט: לקורס כזה יש עדיין רלוונטיות למרות הירידה במספר העולים הטריים.

עמיהוד בהט: כאן מספר התלמידים מצדיק ומספר המורים מצדיק.

עמיהוד בהט: יש כל כך מעט יחידות אולפניות, שזה לא יעבוד.

מיכאל יידוביצקי: תודה על ההסבר וההרחבה.

מיכאל יידוביצקי: בסופו של דבר, למרות כל ההתקדמות, כל עוד אין מורה מקצוען של ממש מול ילד, יש פה פספוס.

מיכאל יידוביצקי: נקודה שניה.

מיכאל יידוביצקי: בעשר שנים האחרונות השתנו יושבי ראש הוועדות ונדמה לי שזאת הפעם הראשונה שהנושא קיבל גם ביטוי סמלי וגם ביטוי מעשי ורציני ומקצועי.

מיכאל יידוביצקי: אני חושב שזה ראוי לציון שוב ושוב לפרוטוקול.

מיכאל יידוביצקי: זאת פעם ראשונה שזה קרה ופעם ראשונה שאפשר לעשות ישיבת סיכום שכזאת עם נציג בכיר של משרד החינוך שמדבר על תוצאות אמת.

מיכאל יידוביצקי: זה קודם כל לזכות יושב ראש הוועדה, שבאמת עשה את זה ברמה מקצועית ולא רק במובנים הפוליטיים.

מיכאל יידוביצקי: כמובן אני רוצה לציין את שיתוף הפעולה של משרד החינוך.

זאב אלקין: אגב, אודי הפך להיות ראש אגף.

זאב אלקין: לצערי זה לוווה בקיצוץ תקציבי ולא בתוספת תקנים, אבל לפחות מבחינה סמלית של היחס שהמשרד מייחס לנושא הזה - - -

מיכאל יידוביצקי: לגבי הנושא של זהות יהודית, אני לוקח כאן יותר את העמדה של נציג הסוכנות והמחלקה לחינוך כי קודם דיברתי באופן יותר כללי.

מיכאל יידוביצקי: המחלקה לחינוך והחטיבה לדוברי רוסית קיבלנו החלטה שאנחנו רוצים לשאת חלק פעיל, מה שלא עשינו עד עכשיו, בקרב דוברי רוסית בישראל, כולל צעירים בגילאים מעל 14.

מיכאל יידוביצקי: לא אכנס כרגע לדקויות, אבל אנחנו הופכים להיות חטיבה לדוברי רוסית ולא חטיבה ליוצאי חמ"ע.

מיכאל יידוביצקי: אנחנו בסוג של תהליך של שינוי קונספטואלי.

זאב אלקין: גם בתקציבים?

מיכאל יידוביצקי: כרגע אני לא רוצה להתייחס לנדוניה התקציבית.

זאב אלקין: זה גם מבדח וגם לא כי לנושא הזה יש פוטנציאל גיוס כספים משל עצמו שהמדינה לא יכולה לנצל אותו.

מיכאל יידוביצקי: זה בדיוק מה שאני רוצה לומר.

מיכאל יידוביצקי: אני רוצה לספר לוועדה שאותה חטיבה מאוד גדולה, שהיתה ממוקדת כולה ביהדות חבר המדינות, עוסקת היום ביהדות דוברת רוסית בתפוצות בכלל, בצפון אמריקה, אירופה ובעיקר בגרמניה.

מיכאל יידוביצקי: אנחנו מרגישים שהגיע זמן לכך שגם יהדות דוברת רוסית בארץ תיכלל בתוך הקהיליה הזאת שאנחנו רואים עצמנו כמשרתיה.

מיכאל יידוביצקי: קודם כל כגורם מקצועי, נשמח מאוד למצוא שדה פעילות משותף בתחום של הזהות היהודית וגם העברית נכללת פה.

מיכאל יידוביצקי: כמו שנאמר, מלבד ההיבט המקצועי, שאנחנו מאוד מחזיקים ממנו, יש גם היבט תקציבי.

מיכאל יידוביצקי: למרות כל הקיצוצים ההיבט הזה עדיין קיים בתחום של גיוס כספים אלקטיבי, עד כמה שאנחנו יכולים לעשות ועושים.

מיכאל יידוביצקי: גם במישור הזה אנחנו יכולים להיות שותפים.

שמעון סיאני: אני נמצא הרבה שנים בתחום של קליטת ילדים ונוער עולים וזאת פעם ראשונה שהיתה הזדמנות, מבחינתי, לראות מסביב לשולחן אחד את כל מי שעוסק בזה מבחינה מקצועית ולהעלות סוגיות ולדון בהן לעומק.

שמעון סיאני: אני ממש רוצה לשבח אותך כי היכולת שלך להכיר ולהיות בקיא בפרטים היא מחזה נדיר.

שמעון סיאני: אני לא מכיר כזאת ירידה לעומק ולפרטים אצל יושבי ראש של וועדות.

שמעון סיאני: אני חושב שהתמדה ונחישות יחד עם מיקוד, העלו הרבה סוגיות אבל זה גם מוכיח לנו שאנחנו רק בתחילת הדרך.

שמעון סיאני: גם ההישגים שהושגו כאן הם הישגים חשובים והם רק פתח קטן משום שהנושא הזה מאוד דינאמי.

שמעון סיאני: כפי שאמר אודי, ההיקפים של העלייה, המסגרות משתנות, וכל פעם יש צורך למצוא פיתרונות יצירתיים.

שמעון סיאני: פה אני רוצה לשבח את אודי.

שמעון סיאני: בשלוש שנים האחרונות עברנו כל מיני גלגולים והיינו צריכים לעשות התאמות וחשיבה משותפת ודילמות.

שמעון סיאני: השיתוף הזה של המגזר השלישי הוא שיתוף הכרחי.

שמעון סיאני: זה חלק בלתי נפרד.

שמעון סיאני: לא משנה איך נגדיר ילדים עולים, אבל הדאגה העיקרית שלנו היא שהם לא יעברו מהגדרה הפורמאלית של ילדים עולים להגדרה של ילדים בסיכון.

שמעון סיאני: לילדים בסיכון יש הרבה כסף.

שמעון סיאני: כאחד שעוסק בגיוס כספים, לתכנית שלנו "עברית ידידותית", הכי קשה לי למצוא מממנים מפני שהתחושה היא שהמדינה צריכה ללמד עברית.

שמעון סיאני: אם הייתי קורא לזה "ילדים בסיכון" או "זהות יהודית" היה יותר קל למצוא תורמים.

שמעון סיאני: ברגע שהפרויקט נקרא "עברית ידידותית", יהדות העולם רואה את זה כשליחות אתגר של משרד החינוך.

שמעון סיאני: צריכים להיות מודעים לזה.

שמעון סיאני: אני רוצה לשבח ולקוות שיהיה לזה המשך כי אני מרגיש שאנחנו רק בתחילת הדרך.

שמעון סיאני: ברגע שדבר כזה יתפוס תאוצה ונפח יצטרפו עוד אנשים.

שמעון סיאני: זאת משימה של כלל החברה הישראלית ולא רק של ארגוני עולים ושל עולים חדשים.

שמעון סיאני: אנחנו רוצים ללמד אותם עברית כדי שהם יהיו חלק מהקהילה.

שמעון סיאני: הייתי שמח אם בדיונים הבאים, לראות פה נציגים של החברה הוותיקה שמשתתפים בדילמות האמיתיות שיש לנו.

זאב אלקין: אנחנו צריכים לסכם אבל אזכיר בחטף נושא שזכה אצלנו להרבה תשומת לב ואולי אפילו היה מתחרה עם נושא העברית וזה הנושא של התאמות בגרויות עולים.

זאב אלקין: אמנם הנציגים הרלוונטיים של משרד החינוך לא נמצאים פה, אבל כדאי לזכור שגם כאן היתה רפורמה מאוד משמעותית.

זאב אלקין: אמנם הרפורמה צלעה וקרטעה בדרך.

זאב אלקין: בשנה הראשונה יותר ובשנה האחרונה פחות.

זאב אלקין: בעקבות ישיבות מעקב שערכנו, נראה לי שיש הרבה התקדמות משנה לשנה וניסיון ליישם מה שהוחלט עליו לפני שנה וחצי.

זאב אלקין: עדיין, גם בקיץ הזה, זה היה עדיין רחוק מיישום מלא בגלל כל מיני קשיים שעלו כאן לדיון.

זאב אלקין: המלצנו למשרד החינוך על דרכים למצוא מעריכים בשפות שונות שהיו חסרים.

זאב אלקין: אני מקווה שאגף הבחינות ייעזר בהמלצות האלה.

זאב אלקין: אם הכנסת לא היתה מחליטה לאבד את עצמה לדעת ולהתפזר, אז בוודאי היינו מקיימים פה ישיבת מעקב עם אגף הבחינות לגבי השאלה מה הם מתכוונים לעשות.

זאב אלקין: לצערי לא נוכל לעשות זאת ולכן אני מעביר את השרביט אליך אודי.

זאב אלקין: זה נכון שזה אגף אחר במשרד החינוך - - -

עמיהוד בהט: זה אגף אחר, אבל כל הלובי במשרד לעניין הזה היה שלנו.

עמיהוד בהט: האחריות הפורמאלית היא של אגף החינוך.

זאב אלקין: לכן אני ממש מתחנן בפניך שכדי שלא נגיע למרץ אפריל בשנה הבאה ונגלה שאמנם על הנייר הכל מצוין אבל בביצוע זה לא הולך כי לא שלחו חוזר בזמן.

זאב אלקין: זה יכול לקרות כי לאגף הבחינות יש משימות רבות.

זאב אלקין: לכן, כל עוד שהכנסת לא בזירה, חשוב מאוד שבתוך המשרד ימשיכו "להציק" לאגף הבחינות.

זאב אלקין: צריך גם עזרה ומי כמוך מחובר במשרד לארגוני עולים.

זאב אלקין: אם האגף עדיין מתקשה למצוא מורים דוברי שפות לכל מיני מקצועות שקיימים בקרב הציבורים השונים של העולים, אז אתה יכול לעזור להם.

זאב אלקין: אני בטוח שארגוני עולים שונים, שאיתם אתה עומד בקשר, ישמחו גם כן להושיט יד ולעזור.

זאב אלקין: כדאי לא לדחות את הנושא הזה לאביב אלא לטפל בו במהלך החודשים הקרובים כדי להיערך כמו שצריך לקראת השנה הבאה.

זאב אלקין: בוודאי ובוודאי, חס וחלילה, אם פתאום יישמעו מתוך האגף קולות לרפורמה "אחורה פנה", לעמוד כחומה בצורה כנגד הניסיונות האלה.

זאב אלקין: אני חושב שאלי צודק כשאמר שכבר מרגישים את השינויים וכבר יש שינוי בתוצאות בחינות הבגרות של הקיץ הקודם.

זאב אלקין: הירידה בהישגי העולים נבלמה ואפילו היתה עלייה קטנה.

זאב אלקין: זאת היתה ראשית הרפורמה ונראה מה יקרה השנה.

זאב אלקין: זאת חזית מאוד חשובה.

זאב אלקין: אם הייתי צריך למנות את ההישגים של ועדת המשנה, הייתי שם זאת באחד המקומות הגבוהים ביותר.

זאב אלקין: גם הקרב שהיה כאן היה לא פשוט ומאוד חשוב שזה לא ייעלם.

זאב אלקין: נושא אחר שטיפלנו בו בשולי המושב האחרון והיתה בו התקדמות, היה הנושא של לימוד רוסית כשפה זרה שניה בבתי ספר.

זאב אלקין: גם כאן, לאחר הרבה עיכובים והרבה בעיות.

זאב אלקין: לקראת סוף הקיץ היו חששות לקיצוץ דרמאטי בנושא הזה.

זאב אלקין: בסופו של דבר המשרד עמד בהתחייבות שלו שלא לקצץ בנושא הזה וגם לבנות מערכת פיזור שעות עם קריטריונים ברורים.

זאב אלקין: בתי ספר קיבלו את ההקצבות ואני מקווה שגם כאן תרמנו את התרומה הצנועה שלנו.

זאב אלקין: לגבי שילוב של המגזר השלישי.

זאב אלקין: התייחסנו לכך ואני אחזור על כך שאני מייחס לכך חשיבות עליונה.

זאב אלקין: חשוב מאוד שהמגמה הזאת בקרב משרדי הממשלה תימשך ותתחזק.

זאב אלקין: אמרנו את זה הרבה פעמים למשרד הקליטה.

זאב אלקין: אני שמח שמשרד הקליטה מנסה להוביל בשנה האחרונה הגדלה של הסל - - -

עמיהוד בהט: ציינתי רק שני ארגונים אבל שתי"ל הם שותפים לפרויקט גדול מאוד בנושא של לצאת מהשוליים.

עמיהוד בהט: האגודה למען יוצאי אתיופיה של דני אלמסו, בזמן האחרון היה לנו שיתוף פעולה.

עמיהוד בהט: ביוזמתם קיימנו יום עיון גדול בנושא של ועדות השמה לכל המגשרים.

עמיהוד בהט: זה רק חלק.

זאב אלקין: הנושא הזה מאוד חשוב.

זאב אלקין: לסיכום, אני רוצה לציין עוד דבר.

זאב אלקין: קיים חשש שבהשתנות הנסיבות דברים שהיו בסדר עדיפות יאבדו את המעמד הבכיר שלהם.

זאב אלקין: בכנסת הזאת נעשה מהלך לעגן בחוק את הנושא הזה של קליטת תלמידים עולים.

זאב אלקין: הדיון העיקרי בחקיקה בנושא היה בוועדת החינוך.

זאב אלקין: היו כמה הצעות חוק שהיו בהן מרכיבים חשובים.

זאב אלקין: הממשלה, שבהתחלה התנגדה לכל חקיקה בחוק הזה, בהצעת פשרה הסכימה לחקיקה אבל דאגה לרוקן את את החוק מכל תוכן.

זאב אלקין: זאת אומרת, היא זרקה החוצה את כל הסעיפים התקציביים המשמעותיים והפכה את זה להצעת חוק הצהרתית, אבל גם זה חשוב.

זאב אלקין: העמדה הראשונית של משרד החינוך היתה שאין צורך בחקיקה בנושא של זכויות תלמידים עולים.

זאב אלקין: בסופו של דבר משרד החינוך נכנע ומתבצעת החקיקה.

זאב אלקין: החוק אושר על ידי ועדת החינוך לקריאה שניה ושלישית ואני מקווה שהוא יעלה היום או מחר לחקיקה.

זאב אלקין: כל מה שהחוק עושה כרגע הוא לחייב את המשרד להקים מועצה מייעצת שתלווה את כל הנושא של קליטת תלמידים עולים ומחייב את המשרד לבנות תכנית לקליטת תלמידים עולים.

זאב אלקין: זאת תהיה תכנית מסודרת עם הקצאת שעות, מבלי לנקוב בפרמטרים כמה.

זאב אלקין: אני מאוד מקווה שהצעת החוק הזאת תעבור כאקורד סיום של פעילות הכנסת ותעגן, ולו במקצת, את הדברים.

זאב אלקין: למשל, לגבי התאמות בגרויות, יש עיגון בחוק שכל שינוי בנושא של הבגרויות לא יגרע אלא רק יוסיף להתאמות שקיימות היום.

זאב אלקין: זה נותן מענה לחשש שהבעתי כרגע מפני נסיגה.

זאב אלקין: לצערי כרגע אין שם הרבה דברים חשובים ואין דרישות מדויקות לגבי מספר השעות.

זאב אלקין: אני מצטער על כך.

זאב אלקין: יותר מכך, יחד עם כמה חברים הגשנו הסתייגות ואם גם היא תעבור אז מצבנו יהיה מצוין.

זאב אלקין: אני סקפטי אבל גם אישור החוק במתכונת הנוכחית, גם זאת מורשת שהכנסת הזאת תשאיר לרשות המבצעת שבסופו של דבר תבנה מסלול מקביל גם לדיונים וגם למעקב וגם לקביעת סדרי עדיפויות של המשרד.

זאב אלקין: אני מקווה שהמהלך הזה יושלם.

זאב אלקין: לסיכום דבריי אני רוצה להודות לאנשים שיושבים בחדר הזה.

זאב אלקין: במקרה או לא במקרה התכנסו פה רוב האנשים שליוו את ועדת המשנה הזאת מראשיתה ועד הישיבה האחרונה.

זאב אלקין: קודם כל לאודי שהיה הקורבן הראשון של הוועדה.

זאב אלקין: היתה תקופה שפעלנו במתכונת של פעמיים בשבוע.

זאב אלקין: אז היינו מגיעים ל-180 ישיבות.

זאב אלקין: בסופו של דבר זה לא פשוט.

זאב אלקין: 80% מעבודת הוועדה נפלה על גורם אחד וזה אודי.

זאב אלקין: אני יודע שזה לא היה קל וגם לא תמיד זה היה נעים כי בדיונים מסוג זה יש דיונים.

זאב אלקין: אני מאוד נהניתי משיתוף הפעולה הזה, גם כשלא הסכמנו.

זאב אלקין: אגב, בדרך כלל הסכמנו.

זאב אלקין: בדרך כלל, כשלא הסכמנו, זה לא בגלל אודי אלא בגלל היכולת והמשאבים שהועמדו לרשותו על ידי המשרד.

זאב אלקין: עם הנהלת המשרד בדרך כלל לא הסכמנו לגבי סדרי העדיפויות של הנושא.

זאב אלקין: אני מקווה שבמקביל "להצקות" תרמנו למשרד שני דברים.

זאב אלקין: אחד, החלפת דעות וגיבוש מדיניות ושינוי בכמה תפיסות.

זאב אלקין: שנית, עזרנו לאודי להעלות את הנושא הזה בסדר העדיפויות של הנהלת המשרד.

זאב אלקין: הנושא של מצבם עולים הוזכר לא פעם ולא פעמיים גם בלשכת השרה וגם בלשכת המנכ"ל וכל מה שהיה תלוי בנו, ואפילו קצת מעבר לכך, אנחנו עשינו בדרכים שונות ומגוונות.

זאב אלקין: כאן אני מקווה שהיינו לעזר גם בפן התקציבי וגם בפן של סדרי עדיפויות.

זאב אלקין: אני רוצה להודות לנציגים של הגופים השונים שיושבים כאן כי בלעדיהם ועדת המשנה הזאת לא היתה יכולה לפעול.

זאב אלקין: יש חשיבות למגזר השלישי בכלל ובתחום הזה בפרט.

זאב אלקין: חלק גדול מהנטל הוא על הגופים של המגזר השלישי, גם כמובילים יוזמות, גם כמגייסים תקציבים נוספים וגם הרבה פעמים כשותפים וקבלני ביצוע של היוזמות שיוצאות ממשרדי ממשלה וגם כגופים שיחד עם העשייה יודעים להקים צעקה ציבורית.

זאב אלקין: בלי הקול הזה ועדת המשנה הזאת בכלל לא היתה קמה.

זאב אלקין: מבחינה זאת אני מודה לכל האנשים ולכל הגופים שטרחו ובאו והשמיעו את דעתם, גם בסוגיות שנגעו להם וגם בסוגיות שלא נגעו להם ישירות.

זאב אלקין: בדיונים כאלה יש נטיה להעלות את קרנו של הגוף הספציפי שאותו אתה מייצג ולנסות לטעון שצריך לתקצוב אותו יותר, ולמרות זאת הם לא עשו זאת ואפשרו דיון ברמת המקרו.

זאב אלקין: בעיניי זה היה מאוד חשוב.

זאב אלקין: את יושב ראש הוועדה כבר הזכרתי אבל שתי תודות אחרונות מגיעות לצוות הוועדה ובראש דנה.

זאב אלקין: אני יודע שהיינו טרחה לא קטנה על ועדת עליה וקליטה כי היא לא היתה רגילה לוועדות משנה שפועלות בכזאת אינטנסיביות.

זאב אלקין: זה דורש המון תיאומים והמון עבודה.

זאב אלקין: מידי פעם מתחים מול גורמים שונים ברשות המבצעת ואני יודע שזה היה לא פשוט.

זאב אלקין: אני מאוד נהניתי משיתוף הפעולה הזה ובלעדיו לא היינו מצליחים להתקדם.

זאב אלקין: כנ"ל גם לצוות שלי.

זאב אלקין: היתה פה הרבה עבודה והרבה טרחה ובלי עזרה של החברים בצוות לא הייתי יכול להוביל את הוועדה.

זאב אלקין: אני מקווה שיושב ראש הוועדה הגדולה שותף לדעתי, שאפשר לסכם את הניסוי הזה כמוצלח והוא יישאר כמסורת לכנסת הבאה.

זאב אלקין: אחרי 4-5 חודשים של עבודה מאומצת בלי הטרדה מהכנסת, אודי יחזור לשולחן הזה גם לדווח על ההישגים וגם לחלוק את ההתלבטויות והבעיות והכנסת שוב תוכל להושיט יד לעזרה וגם להיות שותפה לשיח הזה.

זאב אלקין: אזכיר רק שחולק כאן חומר ומי שירצה יוכל לקחתו.

טל צ'קול: שמעתי את כל התשבחות והברכות ואני לא רוצה להרוס.

טל צ'קול: כנראה שהעבודה שנעשה הביאה להרבה דברים חיוביים ואנחנו נהנים מזה.

טל צ'קול: אבל, בכל זאת, נותרה לי הערה קטנה וזה לגבי בתי ספר שלא קולטים יוצאי אתיופיה או שיש להם מיכסות למיניהן.

טל צ'קול: האם הוועדה דנה בנושא הזה?

זאב אלקין: התשובה לכך פשוטה.

זאב אלקין: הנושא הזה עלה בהרחבה מספר פעמים בוועדת חינוך.

זאב אלקין: בכלל, הלכנו כאן על גבול דק בין תחום החינוך שמטפלת בו ועדה אחרת בכנסת לבין ההיבט שלנו.

זאב אלקין: לכן בנושאים שבהם ועדת החינוך עסקה בהרחבה, נמנענו מלחזור על זה.

זאב אלקין: זה לא מכובד ששתי ועדות בכנסת דנות באותו נושא רק בשינוי ההרכב הפרסונאלי.

זאב אלקין: נושאים שטופלו בהרחבה בוועדת החינוך, לא טיפלנו בהם כאן.

טל צ'וקול: עכשיו אני מבין למה כבוד יושב ראש הוועדה לא התייחס לנושא הזה.

טל צ'וקול: תודה רבה.

טל צ'וקול: בכל מקרה, יש פה את סיכום הפעילות השנתי שלנו של פעילות הילדים בבתי הספר.

זאב אלקין: תודה רבה, הישיבה נעולה.